“หุ้นพลังงาน-โรงกลั่น” ดีดบวก ขานรับ “โอเปกพลัส” เพิ่มการผลิต 4 แสนบาร์เรล/วัน ตามคาด
“หุ้นพลังงาน-โรงกลั่น” ดีดบวก ขานรับ “กลุ่มโอเปกพลัส” เดินหน้าเพิ่มกำลังการผลิต 400,000 บาร์เรล/วัน ตามคาด พร้อมแนะเก็งกำไรระยะสั้น เลือก PTTEP, PTT และ SPRC
5 ม.ค. 2565

ผู้สื่อข่าวรายงานว่าวันนี้ (5 ม.ค.2565) ณ เวลา 10:58 น. ราคาหุ้นกลุ่มพลังงานและโรงกลั่นต่างปรับตัวขึ้น หลังจากกลุ่มโอเปกพลัสประกาศเดินหน้าเพิ่มกำลังการผลิต 400,000 บาร์เรล/วันในแต่ละเดือนตามคาด ทั้งนี้ราคาหุ้นในตลาดหลักทรัพย์ปรับขึ้นนำโดย บริษัท ไทยออยล์ จำกัด (มหาชน) หรือ TOP ราคาหุ้นอยู่ที่ระดับ 52.75 บาท เพิ่มขึ้น 2.75 บาท หรือ 5.50% โดยทำจุดสูงสุดที่ 52.75 บาท และทำจุดต่ำสุดที่ 50.50 บาท ด้วยมูลค่าการซื้อขาย 648.03 ล้านบาท
ขณะที่ บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ราคาหุ้นอยู่ที่ระดับ 10.30 บาท เพิ่มขึ้น 0.45 บาท หรือ 4.57% โดยทำจุดสูงสุดที่ 10.40 บาท และทำจุดต่ำสุดที่ 5010.00 บาท ด้วยมูลค่าการซื้อขาย 307.36 ล้านบาท
ส่วน บริษัท ปตท. จำกัด (มหาชน) หรือ PTT ราคาหุ้นอยู่ที่ระดับ 38.75 บาท เพิ่มขึ้น 0.75 บาท หรือ 1.97% โดยทำจุดสูงสุดที่ 39.00 บาท และทำจุดต่ำสุดที่ 38.00 บาท ด้วยมูลค่าการซื้อขาย 1.47 พันล้านบาท
รวมทั้ง บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ราคาหุ้นอยู่ที่ระดับ 121.50 บาท เพิ่มขึ้น 2.00 บาท หรือ 1.67% โดยทำจุดสูงสุดที่ 122.00 บาท และทำจุดต่ำสุดที่ 119.50 บาท ด้วยมูลค่าการซื้อขาย 1.36 พันล้านบาท
ทั้งนี้ บล.เอเชียเวลท์ ระบุในบทวิเคราะห์ว่า ราคาน้ำมันดิบตอบรับเชิงบวกจากการประชุม OPEC+ ที่มีมติตามข้อตกลงเดิม ในการเพิ่มกำลังผลิตน้ำมัน 400,000 บาร์เรลต่อวัน ในเดือน ก.พ. ตามที่เรา และ Market Consensus คาดไว้ก่อนหน้านี้ แม้การเพิ่มกำลังผลิตดังกล่าวจะต่ำกว่าที่สหรัฐฯ และกลุ่มพันธมิตรเรียกร้อง ให้เพิ่มกำลังผลิตมากกว่าแผน โดย OPEC+ มีมติตั้งแต่เดือน ก.ค. 2564 ในการเพิ่มกาลังผลิตน้ำมัน 400,000 บาร์เรลต่อวัน ในแต่ละเดือน จนถึง เดือน เม.ย. 2565 โดย OPEC+ จะจัดให้มีการประชุมครั้งต่อไป วันที่ 2 ก.พ. เพื่อพิจารณานโยบายการผลิตสาหรับเดือน มี.ค. 2565
สำหรับประเด็นดังกล่าวจะเป็นบวกต่อราคาน้ำมันดิบในช่วงต้นเดือน ม.ค. ทำให้หุ้นในกลุ่ม Oil play ยังคงน่าสนใจ โดยคาดว่าราคาน้ำมันดิบ (Dubai) จะยังเคลื่อนไหวในกรอบ 70-75 เหรียญต่อบาร์เรล จาก Seasonal Demand ที่แข็งแกร่ง ขณะที่การเพิ่มขึ้นของอุปทานยังส่งผลไม่มากต่อราคาน้ำมันดิบในระยะสั้น จนกว่าจะถึงช่วงปลายไตรมาส 1/2565 ที่คาดว่าตลาดน้ำมันดิบจะกลับมาเข้าสู่ภาวะอุปทานส่วนเกิน เรายังคงสมมติฐานราคาน้ำมันดิบ (Dubai) ไว้ที่ 70 เหรียญต่อบาร์เรล แนะติดตามรายงานปริมาณสำรองน้ำมันดิบจากสำนักงานสารสนเทศด้านการพลังงานของรัฐบาลสหรัฐ (EIA) วันนี้ (5 ม.ค.2565) เวลา 22.30 น. ตามเวลาไทย โดย Market Consensus คาดว่าปริมาณสารองน้ำมันดิบจะลดลงติดต่อกันเป็นสัปดาห์ที่ 6
พร้อมแนะเก็งกำไรระยะสั้น หุ้นในกลุ่ม Oil play เลือก PTTEP, PTT และ SPRC